**31. Међународни фестивал етнолошког филма**

Од 3. до 6. октобра 2022. године, одржаће се 31. Међународни фестивал етнолошког филма, са пројекцијама у Етнографском музеју и Југословенској кинотеци. На фестивалу ће бити приказано укупно 65 документарних филмова различитих дужина и подељених у неколико категорија. Гледаоци могу да очекују широк спектар тема и приступа, који приказују живот на свим континентима. Као и увек, улаз на све пројекције је бесплатан.
 Свечано отварање Фестивала ће бити у понедељак, 3. октобра у 19 часова у Етнографском музеју. Фестивал ће отворити режисер Предраг Тодоровић, аутор бројних етнолошких документарних филмова награђиваних у земљи и иностранству. Његови филмови „И сутра је Ђурђевдан”, „ЛУ-ЛУ-ЛУ-ЛУ”, „Док јагањци не утихну”, „Неме задушнице”, „Удружење мираџија”, обележили су програм МФЕФ-а протеклих година.

Главни такмичарски програм обухвата 37 филмова, који ће се надметати за Гран при „Драгослав Антонијевић”, као и награде за најбољи домаћи и најбољи инострани филм. Новост од ове године су награде „Добривоје Пантелић” за најбољи филм о аутохтоној култури у сопственој продукцији, као и награда за најбољи телевизијски филм. Уз подршку амбасада и културних центара, гости фестивала ће бити и представници иностраних филмова такмичарског програма, који ће присуствовати пројекцијама својих филмова и одговарати на питања публике: Марко Уертас (филм „Наврас”), Стефанија Мурезу (филм „Принцеса”), Ико Коста (филм „Тимкат”), Марђан Хосрави (филм „Сан о једном коњу”), Владимир Боцев (филм „Нема више ни рога ни копита”), Алексеј Павловски (продуцент филма „Било једном на Сесвете”).

Студентски такмичарски програм чине 8 филмова чији аутори су укључени у студијске програме, радионице и школе филма широм света: од Тромзеа до Велингтона и од Истанбула до Лос Анђелеса. Надметаће се за награду најбољег студентског филма.

У оквиру нетакмичарске категорије - Панорама биће приказано 14 филмова који се дотичу етнолошких и антрополошких тема на посредан начин или из специфичних перспектива других области или струка.

Специјалне програме представљају антрополози са не само вишедеценијским истраживачким искуством, већ и импресивним филмовима који представљају круну њиховог истраживачког рада. Сандрин Лонк, ауторка филма „Шта ако је Вавилон само мит?” (добитник Гран прија на 29. МФЕФ-у) приказаће свој први филм „Плес са Водабама” и говорити о својој одлуци да се лати камере током истраживања музике и плеса области Сахел. Питер Јан Крофорд, теоретичар и практичар визуелне антропологије, руководилац годишњег селекционог комитета НАФА, одржаће мастер клас антрополошког филма на основу својих активности у оквиру пројекта „Етнографски филм Риф архипелага”. Пратећи овај мастер клас, публици ће бити приказана три филма из овог пројекта: „Алфред Мелоту. Сахрана врховног поглавице”, „Пауалала са Пиленија. Сушене џиновске шкољке са острва Риф архипелага”, „Прелаз – камера као културна критика/креативне архиве #1”.

Напослетку, један специјални програм ће бити посвећен одавању почасти теоретичару и едукатору филма Колину Јангу, преминулом у новембру прошле године. Његово оснивање школе етнографског филма при Универзитету Калифорније у Лос Анђелесу (UCLA) крајем 1960тих тесно је везано за рад филмских стваралаца који се сада сматрају класицима жанра: Џудит и Дејвид Макдугал, Тимоти Еш, Пол Хокингс, Хорхе Прелоран... Захваљујући љубазношћу организације *Documentary Educational Resources*, чији су оснивачи Џон Маршал и Тимоти Еш, биће представљена два класична етнографска филма, „Село” (р. Марк Мекарти, Пол Хокингс) и „Борба секирама” (р. Тимоти Еш, Наполеон Шенон).

Фестивал реализује Етнографски музеј у Београду средствима Министарства културе и информисања Републике Србије, а суфинансира средствима Секретаријата за културу града Београда. Партнер фестивалу је Југословенска кинотека.

Детаљне информације доступне су на сајту Фестивалa: [www.etnofilm.org](http://www.etnofilm.org)